2015. gada 12. maijā Noteikumi Nr. 216

Rīgā (prot. Nr. 24  15. §)

**Kārtība, kādā sagatavo un iesniedz personas datu apstrādes**

**atbilstības novērtējumu**

Izdoti saskaņā ar

Fizisko personu datu aizsardzības likuma

26. panta 2.1daļu

1. Noteikumi nosaka:

1.1. personas datu apstrādes atbilstības novērtējuma (turpmāk – novērtējums) nosacījumus;

1.2. kārtību un termiņu, kādā sagatavo novērtējumu un iesniedz to Datu valsts inspekcijā.

2. Noteikumi attiecas uz valsts un pašvaldību institūcijām un privātpersonām, kurām deleģēti valsts pārvaldes uzdevumi (turpmāk – iestāde).

3. Novērtējuma sagatavošana ir dokumentēts process, kura mērķis ir izvērtēt personas datu apstrādes faktiskos apstākļus un to atbilstību normatīvajiem aktiem personas datu aizsardzības jomā. Vērtējot personas datu apstrādes faktiskos apstākļus, novērtētājs intervē personas, kas iesaistītas personas datu apstrādē un aizsardzībā, pārbauda iekšējās procedūras, veic vizuālo novērtēšanu un pārbauda dokumentus.

4. Novērtējumu atbilstoši šo noteikumu pielikumam sagatavo:

4.1. pirms personas datu apstrādes uzsākšanas jaunam personas datu apstrādes mērķim;

4.2. pirms tādu izmaiņu veikšanas personas datu apstrādē, kas ietekmē datu subjekta tiesības vai intereses personas datu aizsardzības jomā;

4.3. pēc iestādes iniciatīvas;

4.4. pēc Datu valsts inspekcijas pieprasījuma.

5. Šo noteikumu 4.2. apakšpunktā minētajā gadījumā novērtējumu var sagatavot pēc personas datu apstrādē veiktajām izmaiņām, ja:

5.1. jebkura kavēšanās veikt izmaiņas personas datu apstrādē var radīt tūlītēju un būtisku risku datu subjekta tiesībām vai interesēm;

5.2. jebkura kavēšanās veikt izmaiņas personas datu apstrādē rada apdraudējumu informācijas drošībai;

5.3. ir veiktas izmaiņas normatīvajos aktos, kas attiecas uz personas datu apstrādi. Ja normatīvo aktu izmaiņas, kas attiecas uz vienam datu apstrādes mērķim veicamo personas datu apstrādi, tiek veiktas vairākas reizes gadā, pārzinim ir tiesības veikt novērtējumu reizi gadā, novērtējumu sagatavojot par gada laikā veiktajām izmaiņām.

6. Katram personas datu apstrādes mērķim sagatavo atsevišķu novērtējumu.

7. Novērtējumu sagatavo personas datu aizsardzības speciālists vai persona, kura ir ieguvusi otrā līmeņa profesionālo vai akadēmisko augstāko izglītību, kurai ir zināšanas personas datu aizsardzības jomā un kurai ir vismaz viena gada pieredze personas datu aizsardzības vai informācijas tehnoloģiju, vai audita, kā arī tam līdzvērtīgu pārbaužu veikšanas jomā (turpmāk – novērtētājs).

8. Iestādei ir tiesības pieaicināt novērtētāju, kurš atbilst šo noteikumu 7. punktā minētajām prasībām.

9. Novērtētājam ir tiesības, veicot novērtējumu, pieaicināt attiecīgās jomas speciālistus, kas neatbilst šo noteikumu 7. punktā minētajām prasībām.

10. Iestāde nodrošina novērtētājam un šo noteikumu 9. punktā minētajam novērtēšanas procesā iesaistītajam speciālistam piekļuvi dokumentiem, informācijas sistēmām, tehniskajiem resursiem un telpām, kas nepieciešamas, lai veiktu novērtējumu.

11. Novērtētājs un šo noteikumu 9. punktā minētais novērtēšanas procesā iesaistītais speciālists rakstveidā apņemas neizpaust novērtējuma laikā iegūto informāciju, izņemot normatīvajos aktos noteiktos gadījumus.

12. Pamatojoties uz konstatētajiem faktiem un pārbaudītajiem dokumentiem, novērtētājs iestādes noteiktajā termiņā sagatavo novērtējuma projektu, par kuru iestāde vai tās pilnvarota amatpersona sniedz viedokli 10 darbdienu laikā.

13. Novērtētājs, izvērtējot iestādes viedokli, ja nepieciešams, precizē novērtējuma projektu un apstiprina novērtējumu.

14. Pēc novērtējuma apstiprināšanas novērtētājs sagatavo novērtējuma kopsavilkumu. Novērtējuma kopsavilkumā norāda:

14.1. pārziņa nosaukumu vai vārdu un uzvārdu, novērtētāja vārdu, uzvārdu un kontaktinformāciju;

14.2. novērtējuma veikšanas pamatu un apjomu;

14.3. laikposmu, kad veikts novērtējums;

14.4. personas datu apstrādes mērķi;

14.5. secinājumus un konstatētos trūkumus;

14.6. ieteikumus un termiņu trūkumu novēršanai.

15. Iestāde vai tās pilnvarota amatpersona novērtējuma kopsavilkumu 10 darbdienu laikā pēc tā sagatavošanas elektroniski iesniedz Datu valsts inspekcijā.

16. Ja novērtējumā norāda ieteikumus trūkumu novēršanai, iestāde vai tās pilnvarota amatpersona pēc trūkumu novēršanas par to paziņo novērtētājam.

17. Pēc trūkumu novēršanas novērtētājs sagatavo ziņojumu, kurā norāda informāciju par trūkumu novēršanai veiktajiem pasākumiem. Ziņojumu pievieno novērtējumam, un tas ir uzskatāms par novērtējuma neatņemamu sastāvdaļu. Iestāde vai tās pilnvarota amatpersona 10 darbdienu laikā pēc ziņojuma sagatavošanas to nosūta Datu valsts inspekcijai.

18. Novērtējums, ziņojums par trūkumu novēršanu un novērtējuma kopsavilkums ir ierobežotas pieejamības informācija.

19. Iestādei ir pienākums glabāt ne mazāk kā divus pēdējos novērtējumus par katru personas datu apstrādes mērķi, to kopsavilkumu un šo noteikumu 17. punktā minēto ziņojumu.

Ministru prezidente Laimdota Straujuma

Tieslietu ministrs Dzintars Rasnačs